構法華寺西亭
作者：柳宗元
朝代：唐

paragraphs: 竄身楚南極，山水窮險艱。
步登最高寺，蕭散任疎頑。
西垂下斗絕，欲似窺人寰。
反如在幽谷，榛翳不可攀。
命童恣披翦，葺宇橫斷山。
割如判清濁，飄若升雲間。
遠岫攢衆頂，澄江抱清灣。
夕照臨軒墮，棲鳥當我還。
菡萏溢嘉色，篔簹遺清斑。
神舒屏羈鎖，志適忘幽孱。
棄逐久枯槁，迨今始開顏。
賞心難久留，離念來相關。
北望間親愛，南瞻雜夷蠻。
置之勿復道，且寄須臾閑。